[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.11.2008

KOM(2008) 785 endelig

2007/0187 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af et forslag til Europa-Parlamentets og Rådets direktiv om ændring af Rådets direktiv 80/181/EØF om indbyrdes tilnærmelse af medlemsstaternes lovgivning om måleenheder

2007/0187 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af et forslag til Europa-Parlamentets og Rådets direktiv om ændring af Rådets direktiv 80/181/EØF om indbyrdes tilnærmelse af medlemsstaternes lovgivning om måleenheder

1. SAGSFORLØB

Forslag sendt til Europa-Parlamentet og Rådet (dok. KOM(2007) 510 - 2007/0187(COD): | 10. september 2007 |

Udtalelse afgivet af Det Europæiske Økonomiske og Sociale Udvalg: | 12. december 2007 |

Udtalelse afgivet under Europa-Parlamentets førstebehandling: | 29. november 2007 |

Ændret forslag fremsendt: | intet |

Politisk enighed (Rådet (landbrug), A-punkt): | 15. juli 2008 |

Fælles holdning vedtaget (Rådet): | 18. november 2008 |

2. FORMÅLET MED KOMMISSIONENS FORSLAG

Med direktiv 80/181/EØF blev anvendelsen af forskriftsmæssige måleenheder for mængder harmoniseret inden for EU i overensstemmelse med det internationale system (SI), som er vedtaget af Generalkonferencen for Mål og Vægt, der er nedsat ved meterkonventionen, undertegnet i Paris den 20. maj 1875.

Direktivet sikrer, at der anvendes en fælles strategi på grundlag af EF-traktatens artikel 95, og at handelshindringerne på det indre marked dermed fjernes, fordi der bruges måleenheder, der er i overensstemmelse med de internationale standarder.

Den foreslåede ændring af direktiv 80/181/EØF har til formål at fortsætte den gældende praksis ved:

- At give mulighed for på ubestemt tid at anvende supplerende angivelser. Herved kan den gældende praksis videreføres, og der vil fortsat være fleksibilitet med hensyn til ikke-metriske enheder, når der ikke findes metriske enheder, f.eks. binære måleenheder inden for it (bits, bytes).

- At medtage den nye SI-enhed for katalytisk aktivitet ("katal"), der er vedtaget af Generalkonferencen for Mål og Vægt.

- At lade Det Forenede Kongerige og Irland fortsætte med de begrænsede undtagelser vedrørende særlige anvendelser af pint, mile og troy ounce, idet disse undtagelser ikke medfører handelshindringer og er i overensstemmelse med subsidiaritetsprincippet; samtidig ophæves undtagelsen vedrørende acre i forbindelse med tinglysning af jord, da denne enhed ikke længere anvendes.

- At præcisere direktivets anvendelsesområde, så det fremgår, at det er helt i overensstemmelse med de gældende traktater, idet der ikke længere nævnes bestemte områder, som direktivet gælder for.

3. BEMÆRKNINGER TIL DEN FÆLLES HOLDNING

3.1 Generelle kommentarer til den fælles holdning

Rådet støttede Kommissionens forslag på betingelse af en række tekniske ændringer, der afspejler udviklingen i de internationale standarder for måleenheder, og en bestemmelse om rapportering og om nødvendigt forslag til ændringer efter 10 år.

3.2 Ændringsforslag fra Europa-Parlamentet, som fuldt ud, delvis eller i princippet indgår i det ændrede forslag, og som fuldt ud, delvis eller i princippet er indarbejdet i den fælles holdning

Europa-Parlamentet fremsatte ikke ændringsforslag.

3.3 Ændringsforslag fra Europa-Parlamentet, som ikke indgår i det ændrede forslag, og som heller ikke er indarbejdet i den fælles holdning

Europa-Parlamentet fremsatte ikke ændringsforslag.

3.4 Ændringer til det oprindelige forslag, indført af Kommissionen i det ændrede forslag og indarbejdet i den fælles holdning

Der blev ikke udarbejdet et ændret forslag.

3.5 Andre ændringer indført i Rådets fælles holdning i forhold til det oprindelige forslag

I den fælles holdning er følgende punkter blevet indsat i det oprindelige forslag. Der er fortrinsvis tale om ændringer af teknisk art.

I slutningen af betragtning 3 ændres "være permanent mulighed for" til "fortsat være mulighed for".

Betragtning 4 bliver betragtning 6, og "vil også give mulighed for" ændres til "vil også kunne give mulighed for".

Betragtning 5, 6 og 7 bliver hhv. betragtning 8, 10 og 12.

Der indsættes en betragtning 7, og i artikel 1 indsættes nr. 5, litra b), c) og d), med henblik på at ændre definitionerne af "radian" og "steradian" og at lade dem være omfattet af artikel 1, nr. 5, litra e), hvilket afspejler, at supplerende enheder er udgået af det internationale SI-system i overensstemmelse med den internationale standard, som der blev opnået enighed om i 1995.

Der indsættes en betragtning 9, og i artikel 1 indsættes nr. 5, litra a), med henblik på at ajourføre definitionen af kelvin i overensstemmelse med den internationale standard, som der blev opnået enighed om i 2007.

Der indsættes en betragtning 11, og sidste punktum i artikel 2, stk. 1, første afsnit, omformuleres, så medlemsstaterne ikke er forpligtet til at fremsende en sammenligningstabel. Kommissionen har fremsat en erklæring vedrørende denne ændring, jf. punkt 5 nedenfor.

Der indsættes en betragtning 4, hvori betydningen af at fremme SI-systemet understreges, og en betragtning 5, hvoraf det fremgår, at EU har interesse i at få produkter, der udelukkende er mærket med SI-enheder, accepteret på tredjelandes markeder. Begge betragtninger begrunder det indsatte artikel 1, nr. 4), vedrørende rapportering og om nødvendigt forslag om ændringer i Kommissionens regi senest i 2019.

Artikel 1, nr. 4, litra a), b) og c), bliver henholdsvis artikel 1, nr. 5, litra e), f) og g).

Artikel 1, nr. 4, litra a) (nu artikel 1, nr. 5, litra e)), er en gengivelse af bilaget, kapitel I, punkt 1.2.2. og 1.2.3, med kun følgende ændringer:

- Overskriften til punkt 1.2.2. ændres fra "Afledte SI-enheder" til "Generel regel for afledte SI-enheder".

- I tabellen under punkt 1.2.3. indsættes øverst to nye rækker vedrørende "radian" og "steradian" (jf. ovenfor om ny betragtning 7) samt den oprindeligt foreslåede række vedrørende "katal" til sidst.

4. KONKLUSION

Kommissionen tilslutter sig den fælles holdning.

5. KOMMISSIONENS ERKLÆRING

Kommissionen har over for Coreper den 12. december 2007 fremsat følgende erklæring vedrørende medlemsstaternes fremsendelse af sammenligningstabeller:

Erklæring fra Kommissionen vedrørende betragtning 6a og artikel 2, stk. 1

"Kommissionen gør opmærksom på sin holdning med hensyn til medlemsstaternes udarbejdelse af sammenligningstabeller, som i borgernes interesse sammenholder de gennemførelsesforanstaltninger, som medlemsstaterne har truffet, med direktivet, sikrer bedre regulering og gennemsigtighed og letter kontrollen af de nationale reglers overensstemmelse med fællesskabsbestemmelserne.

Kommissionen ønsker i dette tilfælde ikke at stå i vejen for en aftale i Rådet med henblik på en vellykket afslutning af den interinstitutionelle procedure vedrørende denne sag. Den forventer dog, at dette horisontale spørgsmål gennemgås af institutionerne i fællesskab."